  Туспуктэм: vk.com (УдмФИЦ УрО РАН) Наталия Сильвестрова Россиысь тодосъя академилэн Урал ёзэтысьтыз Эскеронъёсъя удмурт федерал центрысь археологъёс Дэбес ёросын гудыса утчаськонъёс радъяло. Вашкала шаез Историяя, кылъя но литературая удмурт институт 1970-тӥ арысен вис карылыса эскере. Со сярысь ужъюртлэн «ВКонтакте» мерлыко вотэсысь огиназ ивортӥзы. Туэ ужъёсы Эскеронъёсъя удмурт федерал центрысь ужасьёс но аспирантъёс, Глазкарысь инженерно-педагогической университетысь, «Иднакар» но «Лудорвай» музей-заповедникъёсысь ужасьёс пырисько. 50 квадрат метръем интыысь пӧртэм арбериосын ньыль ватэмъёсты эскеризы. Оглом вань аръёс ӵоже раскопкаосын ӵоже 700 шайёс эскеремын ни. Куинь лысьӧмен шаыгу висъяське, сыӵеез полом культураын шер пумиське. Синпелет IV даурлэн берпуметӥ ньылмосэз – X даурлэн шорыз вакытысь луэ. Со полом археологи культуралэсь кылдэсзэ но солэсь бератаз чепец культурае выжемзэ возьматэ. Туэ эскерем огъетъёс VIII даурлы тупало. Нылкышно чеберъянъёс шедьтӥзы: такъя, гадь весь, суйпоскес, кускерттон тӥрлыкъёс. Чыртывесьысь бадӟым ӵуж весь мульыос висъясько. Такъялэн аспӧртэмлыко люкетэз ангес ултӥ жильыен герӟам пельдӥнь угыос, туй узвесь бырттонъёслэсь но пӧртэм буёловесь мульыослэсь итэм е, кудӥз такъяез юнматэ, но йырси пунэт чеберманъёс луо. Кускерттон бирдыяськонъёс Чупчи бассейнын гинэ пумисько. Пиосмурт шай туж мур но вашкала вакытэ ик зор куашкам вылэм. Лыос пӧлысь корт тӥр, кортнэт, ньӧл йылъёс но синпелет понна шер пумиськись корт пурты шедтӥзы. Тегъёс: история удмуртъёс археологи Дэбес Удмуртия  